Tour in 2020 sal klimmers bevoordeel | Netwerk24
Die organiseerders van die Tour de France het 2020 se roete bekend gemaak en die eerste bergskof sal reeds op die tweede dag beslis word. Daar sal ook net een tydtoets wees – op die vooraand van die laaste parade op die Champs-Élysées.
Egan Bernal en Geraint Thomas van die Ineos-span ry in Parys gedurende die 21ste skof van vanjaar se Tour de France. Foto: Getty Images
Die wenner van die toer kan moontlik nog in dié voorlaaste skof beslis word, met ryers wat in ’n 36 km-solopoging teen die horlosie in aksie sal wees. Die tydtoets sal eindig by die Planche des Belles Filles – die tuiste van die Franse held Thibaut Pinot.
Die heuwelagtige roete van volgende jaar se Tour sal Pinot bevoordeel, asook die verdedigende kampioen, Egan Bernal van Colombia.
“Ons probeer dit so opwindend as moontlik maak, maar dit is die deelnemers wat die wedren maak,” sê Christian Prudhomme, die toerdirekteur.
Volgende jaar se Tour sal talle bergskofte hê.
Die tweede skof strek rondom Nice met drie klimme – Col de la Colmiane, Col de Turini en Col d’Eze – en sal die gunstelinge vroeë geleenthede gee.
In die eerste ses dae sal twee skofte op ’n kruin eindig – iets wat selde al in Tour-geskiedenis gebeur het.
Die toer sal volgende jaar net in Frankyk beslis word, maar nie in die noorde nie. Die roete strek oor al vyf bergreekse in dié land – die Alpe, Pireneë, Vosges, Jura en Massif Central.
Dit kan tot voordeel wees vir die Fransman Julian Alaphilippe.
In die koninginskof sal ryers in Meribel op die kruin van die Col de la Loze – 2 304 meter bo seevlak – eindig ná ’n uitmergelende klim van 21,5 km teen ’n gemiddelde hellingshoek van 7,8%.
Die Tour sal ’n week vroeër begin vanweë die Olimpiese Spele in Tokio.
Die eerste skof is op 27 Junie in Nice. Die 21ste en laaste skof is op 19 Julie en sal omstreeks 19:15 klaarmaak, pleks van 21:15, sodat deelnemers dadelik na Tokio kan vertrek, sê Prudhomme. – Reuters
Meer oor: Tour De France | Fietsry